Page:Ludus Coventriae (1841).djvu/319

 Be the oure of prime I xal comyn hem to, I tery no lenger, no make no delay.

Here the massanger comit aȝen and bryngit an answere, thus seyng,

Massanger. Al heyl! myn lordys, and buschoppys, and princys of the lawe! Ser Pylat comawndyth hym to ȝou, and bad me to ȝou say, He wole be at the mot-halle in hast sone after the day dawe,  He wold ȝe xuld be ther be prime withouth lenger delay. Cayphas. Now weyl mote thou fare, my good page; Take thou this for thi massage. Here enteryth Judas onto the Juwys thus seyng,

Judas. I Judas have synnyd and treson have don,  ffor I have betrayd this rythful blood; Here is ȝour mony aȝen, alle and some,   ffor sorwe and thowth I am wax wood. Annas. What is that to us? avyse the now,  Thou dedyst with us covnawnt make; Thou seldyst hym us as hors or kow,   Therfore thin owyn dedys thou must take! Than Judas castyth down the mony, and goth and hangyth hymself.

Cayphas. Now, serys, the nyth is passyd, the day is come; It were tyme this man had his jewgement; And Pylat abydyth in the mot-halle alone, Tyl we xuld this man present; And therfore go we now forth with hym in hast. Primus Judæus. It xal be don and that in short spas.